Tarmo Urb

Tarmo Urb (sündinud 9. septembril 1952 Tartus) on eesti laululooja, laulja, näitleja ja ravitseja. 
Elukäik.
Ta on õppinud Tartu 8. Keskkoolis ja laulnud Tartu Poistekooris. Ta jätkas õpinguid 1970. aastal Tartu Riiklikus Ülikoolis inglise filoloogia erialal ning 1976. aastal Tallinna Riikliku Konservatooriumi lavakunstikateedris, kumbagi lõpetamata (heideti koolist välja). 
Ta oli oma laulude, maailmavaate, mitme piiriületamiskatse ja "nõukogude noortele halva eeskuju andmise" eest aastani 1987 viis aastat mitmesugustes kinnipidamiskohtades (Patarei, Petrozavodsk, Krestõ jne) ja psühhoneuroloogiahaiglas. Näiteks püüdis ta sõbraga 1982. aastal Karjala ANSV-s "seenel käies" lahkuda Nõukogude Liidust Soome ja hiljem Naissaarelt üle jää Soome kõndida. Vaimuhaiglast pääses ta välja tänu sellele, et vend Toomas koostas soovituste põhjal kirja Mihhail Gorbatšovile, mis viidi otse Kremlisse. 
Saanud kaasatundvalt KGB ohvitserilt teada, et tema elu ohus, õnnestus Tarmo Urbil koos vend Toomasega 1988. aastal üle lahe Soome põgeneda, kuna sõbrad organiseerisid neile kutse Soome plaadistama minna. Kutse alusel said nad välispassid, viisad võeti Leningradist ning kohe järgmisel päeval sõideti reisilaeval Georg Ots Helsingisse, KGB teadmata. Sealt edasi põgeneti Rootsi. 
Ta elas 1989. aastast Ameerika Ühendriikides (Los Angeleses ja New Yorgis). 2020. aastatest elavad vennad Urbid jälle Eestis.
Lähenemine põlisindiaanlaste kultuurile toimus pärast seda, kui Tarmo ja Toomas Urb kutsuti Grand Canyoni kõigi indiaani rahvaste 4–päevasele koosviimisele eesmärgiga oma palvega kaitsta seda suurt Ameerika pühamut. Esimest korda tutvustasid indiaanlased vendade Urbide vahendusel eestlastele oma kultuuri 1996. aastal Rocca al Mares Eesti Vabaõhumuuseumis. Indiaanilaagrid on Eestis Tarmo ja Toomas Urbi eestvedamisel aset leidnud 1999. aastast alates Naissaarel, Pärnumaal, Juminda poolsaarel jm.
Ravijana on Tarmo Urb Ameerika Ühendriikides ja mujalgi maailmas tuntuks saanud peamiselt tänu Biography Channeli dokumentaalsaadetele "The uneXplained", kus lahendatakse erinevaid müsteeriume ning Urb aitab lootusetult haigetel terveneda. 
Tarmo Urb on mänginud teleseriaalis "The Adventures of Pete &amp; Pete"(1992), mängufilmides "Lurich" (1983, massöör), "Basquiat" (1996, baarimees) ja "Beautiful Girl" (2014, Cannon Balls).
Muusikaline tegevus.
Juba aastakümneid on vennad Tarmo ja Toomas Urb nii Eestis (1968–1988 loodi ligi 300 laulu) kui ka Ameerikas esinenud lüüriliste kammerlike lauludega. Koos on vennad kontserte andnud mitmel pool maailmas, esinenud põlisrahvaste suursündmustel ja tseremooniatel, Rio De Janeiro Earth Summit’il ja Kyoto keskkonnateemalisel konverentsil. 
Üks armastatumaid laule nende esituses on "Imeline laas", mille viisi autor on Tarmo Urb. Selle laulu sõnadeks sai pargist juhuslikult leitud luuletus, mille autoriks osutus Jaan Kross, kes oli selle 1957. aastal kirjutanud tulevasele abikaasale Ellen Niidule. Vennad Urbid esitasid seda laulu Jaan Krossi mälestuseks muusikalise järelehüüdena pärast tema surma nii Kaarli kirikus kui ka matusetalitusel Rahumäe kalmistul, samuti Jaan Krossi 100. sünniaastapäeva tähistamisel Tallinnas veebruaris 2020.
Vendade Urbide laule: "Kuu", "Imeline laas", "Sõidulaul" (Eno Raud), "Mu maa", "Ütle", "Moosi ja teed", "Ivani palve", "Kuula kuula", "Koolilaul", "Ööbik", "Laia taevaliua sinal", "Unuvad õhtud", "Rändavate vete ääres", "Olen ilman", "Rändmunk", "Tüdrukule" jt.
Diskograafia.
2004. aastal andis Tarmo Urb välja albumi (CD) "Uut &amp; vana".
Isiklikku.
Tema vend on laulja ja näitleja Toomas Urb. Nende tädi oli Silvia Urb. Tarmo Urbi poeg Johann Urb on näitleja.
1993. aasta aprillis anti Jaapanis Kyotos endisele Nõukogude Liidu presidendile Mihhail Gorbatšovile üle keskkonnaorganisatsiooni Rahvusvaheline Roheline Rist presidendi aunimetus. Üritusel olid esinejateks ka vennad Urbid. Tarmo Urbil õnnestus kogu publiku juuresolekul vahetult tänada Gorbatšovi elu päästmise eest. Mälestuseks tehti vendade ühine pilt endise presidendipaariga.
Ka eesti keeles ilmunud Harri Sirola raamat "Kaks linna" on inspireeritud teiste hulgas vendade Urbide seikluslikest ja kohati lausa uskumatutena tunduvatest elusündmustest.
10. juulil 2025 esietendus Palmse mõisa pargis muusikaline lavastus "Vihmana ma sajan" (autor Toomas Uibo, lavastaja Andres Puustusmaa), mis jutustab vendade Urbide seni rääkimata loo.